LT Europos Sąjungos oficialusis leidinys L 96/1

KOMISIJOS REGLAMENTAS (ES) 2017/626

2017 m. kovo 31 d.

kuriuo dėl didžiausios leidžiamosios acetamiprido, ciantraniliprolo, cipermetrino, ciprodinilo, difenokonazolo, etefono, fluopiramo, flutriafolo, fluksapiroksado, imazapiko, imazapiro, lambda-cihalotrino, mezotriono, profenofoso, propikonazolo, pirimetanilo, spirotetramato, tebukonazolo, triazofoso ir trifloksistrobino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) 2015 m. liepos 11 d. Maisto kodekso komisija priėmė kodekso didžiausias leidžiamąsias mezotriono koncentracijos vertes (CXL) (2). 2016 m. liepos 1 d. Maisto kodekso komisija priėmė abamektino, acetamiprido, acetochloro, chlortalonilo, ciantraniliprolo, cipermetrino, ciprodinilo, difenokonazolo, etefono, flonikamido, fluopiramo, flutriafolo, fluksapiroksado, imazapiko, imazapiro, lambda-cihalotrino, lufenurono, profenofoso, propikonazolo, pirimetanilo, kvinklorako, spirotetramato, tebukonazolo, triazofoso ir trifloksistrobino CXL (3);

(2) didžiausia leidžiamoji šių medžiagų liekanų koncentracija (toliau – DLK) nustatyta Reglamente (EB) Nr. 396/2005;

(3) pagal Europos Parlamento ir Tarybos reglamento (EB) Nr. 178/2002 (4) 5 straipsnio 3 dalį, jei yra arba netrukus bus baigti rengti tarptautiniai standartai, į juos atsižvelgiama tobulinant arba derinant maisto produktus reglamentuojančius įstatymus, nebent minėti standartai arba tam tikros jų dalys būtų neveiksminga arba netinkama priemonė maisto produktus reglamentuojančiuose įstatymuose numatytiems teisėtiems tikslams įgyvendinti arba jie yra pagrįsti moksliškai, arba jie lemtų ne tokį apsaugos lygį, koks yra nustatytas Bendrijoje. Be to, pagal to reglamento 13 straipsnio e dalį, Sąjunga turi užtikrinti tarptautinių techninių standartų ir maisto produktus reglamentuojančių įstatymų nuoseklumą, kartu užtikrindama, kad Sąjungoje priimta aukšto lygio apsauga nesumažėtų;

(4) Sąjunga Pesticidų liekanų kodekso komitetui išreiškė abejonę dėl CXL verčių, pasiūlytų šiems pesticidų ir (arba) produktų deriniams: abamektinas (visiems produktams); acetochloras (visiems produktams); chlorotalonilas (visiems produktams); ciantraniliprolas (pienui); etefonas (miežiams, rugiams, kviečiams); flonikamidas (visiems produktams); flutriafolas (kopūstinėms daržovėms, salierams, moliūginių šeimos daržovėms, paprikoms, sėklavaisiams, gyvūniniams produktams); fluksapiroksadas (salierams, uogoms ir kitiems smulkiems vaisiams, kopūstinėms daržovėms, lapinėms kopūstinėms daržovėms, morkoms, vaisinėms daržovėms, moliūginių šeimos daržovėms, česnakams, svogūnams, pastarnokams, valgomiesiems svogūnėliams); lufenuronas (visiems produktams); mezotrionas (šparagams, krūminėms uogoms, uogoms, augančioms ant dvimečių ūglių, spanguolėms, žinduolių valgomiesiems subproduktams, kiaušiniams, žinduolių mėsai, pienui, valgomosioms ybiškėms, naminių paukščių valgomiesiems subproduktams, paukštienai, rabarbarams, cukranendrėms); kvinklorakas (visiems produktams) ir tebukonazolas (saulėgrąžų sėkloms);

(5) todėl acetamiprido, ciantraniliprolo, cipermetrino, ciprodinilo, difenokonazolo, etefono, fluopiramo, flutriafolo, fluksapiroksado, imazapiko, imazapiro, lambda-cihalotrino, mezotriono, profenofoso, propikonazolo, pirimetanilo, spirotetramato, tebukonazolo, triazofoso ir trifloksistrobino CXL, kurios nėra nurodytos 4 konstatuojamojoje dalyje, turėtų būti įtrauktos į Reglamentą (EB) Nr. 396/2005 kaip DLK, išskyrus jei jos susijusios su produktais, kurie nėra nurodyti to reglamento I priede, arba jei jos nustatytos žemesnio lygio, palyginti su dabartinėmis DLK. Šios CXL vertės yra saugios Sąjungos vartotojams (5);

(6) vykdant augalų apsaugos produkto, kurio sudėtyje yra veikliosios medžiagos spirotetramato, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti persimonams apsaugoti;

(7) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti flutriafolą moliūginių šeimos daržovėms su valgoma luoba apsaugoti. Pareiškėjas teigia, kad Jungtinėse Valstijose šios medžiagos, naudojamos tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;

(8) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(9) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (6). Šias nuomones Tarnyba pateikė Komisijai, valstybėms narėms ir visuomenei;

(10) dėl paraiškose nurodytų naudojimo atvejų, Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų kultūrinių augalų ir maisto produktų vartojimas nekeltų rizikos, kad bus viršyta leidžiamoji paros dozė arba ūmaus poveikio etaloninė dozė;

(11) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. kovo 31 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) ftp://ftp.fao.org/codex/reports/reports_2015/REP15_PRe.pdf

Jungtinė FAO ir PSO maisto standartų programa, Maisto kodekso komisija. III ir IV priedėliai. Trisdešimt aštuntoji sesija. Ženeva, Šveicarija, 2015 m. liepos 6–11 d.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

Jungtinė FAO ir PSO maisto standartų programa, Maisto kodekso komisija. II priedėlis. Trisdešimt devintoji sesija. Roma, Italija, 2016 m. birželio 27 d. – liepos 1 d.

(4) 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).

(5) Scientific support for preparing an ES position in the 47th Session of the Codex Committee on Pesticide Residues (CCPR). EFSA Journal, 2015; 13(7):4208 [178 p.].

Scientific support for preparing an ES position in the 48th Session of the Codex Committee on Pesticide Residues (CCPR). EFSA Journal, 2016; 14(8):4571 [166 p.].

(6) EFSA mokslinės ataskaitos pateikiamos svetainėje http://www.efsa.europa.eu.

Reasoned opinion on the setting of import tolerance for flutriafol in cucurbits with edible peel. EFSA Journal 2016;14(9):4577 [16 pp.].

Reasoned opinion on the modification of the existing maximum residue levels for spirotetramat in various crops. EFSA Journal 2016;14(3):4429 [34 pp.].